แนวโน้มดัชนีเช้ารีบาวน์ตามภูมิภาค
นักวิเคราะห์ประเมินดัชนีเช้าวันนี้(18พ.ย.)รีบาวน์หลังลงมาแรงและเร็ว แต่ในแง่ตลาดยังไม่มีปัจจัยชัดเจน ขณะที่ต่างชาติยังเป็นผู้ขายกดหุ้นใหญ่
18 พ.ย. 2553

นักวิเคราะห์ประเมินดัชนีเช้าวันนี้(18พ.ย.)รีบาวน์หลังลงมาแรงและเร็ว แต่ในแง่ตลาดยังไม่มีปัจจัยชัดเจน ขณะที่ต่างชาติยังเป็นผู้ขายกดหุ้นใหญ่ 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ภาพรวมตลาดหุ้นไทยเช้านี้น่าจะมีโอกาสรีบาวน์ได้บ้างเช่นเดียวกับตลาดอื่นในภูมิภาค แต่อาจจะเด้งขึ้นไปได้ไม่มากจากจุดที่ลงมาเร็วและแรง เพราะในแง่ปัจจัยรอบด้านยังไม่มีความชัดเจน ขณะที่ต่างชาติยังคงเป็นผู้ขาย มีผลกดดันหุ้นใหญ่ โดยยังรอดูมาตรการของจีนสกัดเงินเฟ้อ           อย่างไรก็ตาม เชื่อว่าตามธรรมชาติของตลาดหุ้นเมื่อลงมาจุดหนึ่งก็เริ่มมองกันที่พื้นฐาน และขณะนี้ราคาหุ้นมี discount มากพอสมควร ก็อาจจะมีการรีบาวน์ได้บ้าง แต่คงเป็นในกลุ่มการเล่นหุ้นเล็ก ต้องมองว่าหุ้นเล็กเหล่านี้รีบาวน์แล้วทรงอย่างไร หากรีบาวน์แล้วแข็งแกร่งเหมือนที่ผ่านมาก็อาจจะทำให้ภาพรวมตลาดยืนได้ดีขึ้น           "ปัจจัยวันนี้ยังไม่เปลี่ยนจากเมื่อวานขณะที่เช้านี้ตลาดภูมิภาคเปิดมาก็รีบาวน์ แต่ไม่มาก กรอบวันนี้มองแนวรับ 980 จุด แนวต้าน 1,000-1,050 จุด" นายเจริญ กล่าว